#

#  ΑΝΑΡΤΗΤΕΟ ΣΤΟ ΔΙΑΔΙΚΤΥΟ

# ΕΛΛΗΝΙΚΗ ΔΗΜΟΚΡΑΤΙΑ

**ΝΟΜΟΣ ΗΛΕΙΑΣ**

**ΔΗΜΟΣ ΗΛΙΔΑΣ**

**ΟΙΚΟΝΟΜΙΚΗ ΕΠΙΤΡΟΠΗ**

**Αριθμός Απόφασης 352/2011**

ΑΠΟΣΠΑΣΜΑ

Από το Πρακτικό 23/23-12-2011 της συνεδρίασης της Οικονομικής Επιτροπής του Δήμου Ήλιδας.

**ΘΕΜΑ: Κατάρτιση όρων διακήρυξης διαγωνισμού εκμίσθωσης τουριστικού περιπτέρου Τοπικής Κοινότητας Κρυονερίου.**

Στην Αμαλιάδα, σήμερα 23-12-2011, ημέρα Παρασκευή και ώρα 11:00π.μ. στο Δημοτικό Κατάστημα του Δήμου Ήλιδας, συνήλθε σε τακτική συνεδρίαση η Οικονομική Επιτροπή, ύστερα από τη με αριθμό 43809/23/19-12-2011 έγγραφη πρόσκληση του Προέδρου, που εκδόθηκε και επιδόθηκε νόμιμα στα μέλη της, σύμφωνα με το άρθρο 75 του Ν.3852/10.

Στη συνεδρίαση αυτή ήταν:

 **ΠΑΡΟΝΤΕΣ ΑΠΟΝΤΕΣ**

1. Ζαχαρόπουλος Βασίλειος – Πρόεδρος 1. Μπιλίρης Νικόλαος – Μέλος
2. Χριστόπουλος Ιωάννης – Αντιπρόεδρος
3. Δούλος Παντελής - Μέλος
4. Νικολόπουλος Χρήστος – Μέλος
5. Ντάνασης Χαράλαμπος – Μέλος
6. Παπαδάτος Πέτρος – Μέλος
7. Προκόπης Πέτρος – Μέλος
8. Παναγιωτάρας Παναγιώτης - Μέλος

Αφού διαπιστώθηκε ότι υπάρχει νόμιμη απαρτία, δεδομένου ότι σε σύνολο εννέα (9) μελών βρέθηκαν παρόντα οχτώ (8) μέλη και απόντα ένα (1) μέλος, ο Πρόεδρος κ. Βασίλειος Ζαχαρόπουλος κήρυξε την έναρξη της συνεδρίασης. Τα πρακτικά τηρήθηκαν από το δημοτικό υπάλληλο κ. Ρούτση Χρήστο.

**. . . . . . . .**

Στη συνέχεια της συνεδρίασης ο Πρόεδρος εισηγούμενος το 2ο θέμα της ημερήσιας διάταξης ανέφερε τα εξής:

Θέτω υπόψη σας την με αριθμό 500/2011 απόφαση του Δημοτικού Συμβουλίου, σύμφωνα με την οποία είχε εγκριθεί η εκμίσθωση του Τουριστικού Περιπτέρου που βρίσκεται στην Τ.Κ Κρυονερίου δήμου Ήλιδας, εμβαδού 81 τ.μ, με δημοπρασία.

Στη συνέχεια θέτω υπόψη σας την εισήγηση της Δ/νσης Οικονομικών Υπηρεσιών του Δήμου με τους όρους εκμίσθωσης. Η σύνταξη των όρων του πλειοδοτικού διαγωνισμού για την εκμίσθωση του ακινήτου θα γίνει σύμφωνα με τις διατάξεις του Π.Δ. 270/81 (ΦΕΚ – 77Α’). Ως εκ τούτων σαν Οικονομική Επιτροπή και σύμφωνα με τις διατάξεις του άρθρου 72 παρ. 1 περιπτ. ε΄ του Ν.3852/2010 πρέπει να συντάξουμε τους όρους διακήρυξης πλειοδοτικού διαγωνισμού.

Η οικονομική επιτροπή αφού έλαβε υπόψη της, την με αριθμό 500/2011 απόφαση του Δημοτικού Συμβουλίου, την εισήγηση της Δ/νσης Οικονομικών Υπηρεσιών του Δήμου, τις διατάξεις του άρθρου 72 του ν. 3852/10 και την εισήγηση του Προέδρου,

Αποφασίζει ομόφωνα

-Καταρτίζει τους όρους διακήρυξης πλειοδοτικού διαγωνισμού εκμίσθωσης του Τουριστικού Περιπτέρου που βρίσκεται στην Τ.Κ Κρυονερίου δήμου Ήλιδας, ως εξής:

ΑΡΘΡΟ 1

Το εκμισθούμενο ακίνητο βρίσκεται στην Τοπική Κοινότητα Κρυονερίου έχει έκταση 81 τ.μ.

ΑΡΘΡΟ 2

Η δημοπρασία θα είναι φανερή και πλειοδοτική και θα διεξαχθεί στο Δημοτικό Κατάστημα την Δευτέρα 23/01/2012 και ώρα 13.00 ενώπιον της αρμόδιας Επιτροπής.

ΑΡΘΡΟ 3

Η διάρκεια της εκμίσθωσης ορίζεται σε (6) έτη.

ΑΡΘΡΟ 4

Ορίζει κατώτατο όριο μισθώματος το ποσόν των ευρώ 300,00 μηνιαίως.

ΑΡΘΡΟ 5

Για να γίνει δεκτός κάποιος στη δημοπρασία πρέπει να καταθέσει στην επιτροπή διενέργειας της δημοπρασίας ως εγγύηση γραμμάτιο σύστασης παρακαταθήκης του Ταμείου παρακαταθηκών και Δανείων ή εγγυητική επιστολή αναγνωρισμένης Τράπεζας ή βεβαίωση Ταμείου Παρ/κών και Δανείων για παρακατάθεση σε αυτό από αυτόν που επιθυμεί να λάβει μέρος στη δημοπρασία ή άλλο που να ενεργεί για λογαριασμό του διαγωνιζομένου, ομολογιών Δημοσίου, Τράπεζας, ή Οργανισμού κοινής ωφέλειας που αναγνωρίζονται για εγγυοδοσίες, ποσού ίσου προς το ένα δέκατο (1/10) του οριζόμενου στη διακήρυξη ελάχιστου ορίου πρώτης προσφοράς των συνολικών μισθωμάτων ενός έτους, ήτοι ευρώ 360,00€ που θα αντικατασταθεί μετά την υπογραφή της σύμβασης με άλλη ποσού ίσου με το ανωτέρω ποσοστό επί του μισθώματος που επιτεύχθηκε. Οι ενδιαφερόμενοι που θα συμμετάσχουν στην δημοπρασία του κτιρίου, θα πρέπει προηγουμένως να έχουν τακτοποιήσει τις πάσης φύσεως οικονομικές υποχρεώσεις προς το Δήμο Ήλιδας να μην έχουν εμπλακεί σε διενέξεις και προστριβές οικονομικής φύσεως με την τοπική κοινότητα Κρυονερίου και σε δικαστικούς αγώνες επί ποινή αποκλεισμού συμμετοχής τους στην δημοπρασία, και οι ενδιαφερόμενοι να υποβάλλουν φορολογική δήλωση εισοδήματος, εφ όσον ο νόμος τον υποχρεώνει.

ΑΡΘΡΟ 6

Η δημοπρασία θα επαναληφθεί την 27η του μηνός Ιανουαρίου του έτους 2012 ημέρα Παρασκευή και ώρα 13.00 στον ίδιο τόπο εφόσον την πρώτη φορά αποβεί άγονη.

ΑΡΘΡΟ 7

Το μίσθιο θα χρησιμοποιηθεί αποκλειστικά και μόνο ως καφεζυθεστιατόριο, ζαχαροπλαστείο, αναψυκτήριο.

ΑΡΘΡΟ 8

Αν κάποιος πλειοδοτεί για λογαριασμό άλλου, οφείλει να δηλώσει αυτό στην Επιτροπή της δημοπρασίας πριν της έναρξης του συναγωνισμού, στην οποία πρέπει να παρουσιάσει το για το σκοπό αυτό νόμιμο πληρεξούσιο.

ΑΡΘΡΟ 9

Κάθε προσφορά είναι δεσμευτική για τον πλειοδότη, η δέσμευση δε αυτή μεταβαίνει αλληλοδιαδόχως από τον πρώτο στους ακολούθους και βαρύνει οριστικά τον τελευταίο πλειοδότη.

ΑΡΘΡΟ 10

Ο τελευταίος πλειοδότης υποχρεούται να παρουσιάσει αξιόχρεο εγγυητή, ο οποίος θα υπογράψει τα πρακτικά της δημοπρασίας, καθιστάμενος αλληλεγγύως και σε ολόκληρο υπεύθυνος με αυτόν για την εκπλήρωση των όρων της σύμβασης.

ΑΡΘΡΟ 11

Ο τελευταίος πλειοδότης δεν αποκτά δικαίωμα για αποζημίωση λόγω μη έγκρισης των παρακτικών της δημοπρασίας από το Δημοτικό Συμβούλιο.

ΑΡΘΡΟ 12

Το μίσθωμα θα καταβληθεί ως εξής θα καταβάλλεται το πρώτο πενθήμερο κάθε μισθωτικού μήνα και με την υπογραφή της σύμβασης μισθώσεως θα καταβληθεί το ποσό ενός έτους μισθωμάτων ως εγγύηση, για την πιστή τήρηση των όρων της σύμβασης. Σε κάθε περίπτωση καθυστέρησης καταβολής ολόκληρου ή μέρους του μισθώματος μέχρι δέκα ημέρες (10) ο Δήμος δικαιούται να επιβάλλει πρόστιμο μέχρι το 1/6 του μισθώματος, για καθυστέρηση πλέον των δέκα ημερών πρόστιμο μέχρι το 1/3 του μισθώματος. Το πρόστιμο μπορεί να εισπραχθεί και με κατάπτωση της εγγυητικής επιστολής. Εκτός της επιβολής του προστίμου ο Δήμος δικαιούται να προβεί σε καταγγελία της μίσθωσης απόφαση του Δημάρχου, με όλες τις σχετικές σε βάρος του μισθωτή συνέπειες.

ΑΡΘΡΟ 13

Το μίσθωμα θα ακολουθεί την αύξηση του τιμαρίθμου όπως διαμορφώνεται κάθε φορά και εξαγγέλλεται με την εισοδηματική πολιτική της κυβέρνησης. Η αύξηση κάθε φορά θα υπολογίζεται όχι επί του αρχικού μισθώματος αλλά επί του καταβαλλόμενου όπως αυτό διαμορφώνεται κάθε φορά με την αύξηση.

ΑΡΘΡΟ 14

Απαγορεύεται η αλλαγή χρήσης του μισθίου, ή η παραχώρηση της χρήσης προς τρίτους ή άνευ ανταλλάγματος και υπεκμίσθωση, επίσης αποκλείεται και η σιωπηρή αναμίθωση.

ΑΡΘΡΟ 15

Ο μισθωτής πρέπει να έχει υπόψη του ότι το μίσθιο είναι κοινόχρηστος χώρος και η μίσθωση δεν υπάγεται στις διατάξεις του Ν. 823/78 όπως τροποποιήθηκε και ισχύει σήμερα.

ΑΡΘΡΟ 16

Ο Δήμος δεν ευθύνεται έναντι του μισθωτή, ούτε υποχρεούται σε επιστροφή ή μείωση μισθώματος ή και λύση της σύμβασης άνευ αποχρώντος λόγου.

ΑΡΘΡΟ 17

Σε περίπτωση που ο εκμισθωτής θέλει να προβεί σε οποιαδήποτε προσθήκη, μετατροπή εκτέλεση έργου στο μίσθιο θα πρέπει προηγουμένως να έχει της έγκριση του Δήμου. Κάθε βελτίωση του κτηρίου, προσθήκη και αναγκαίας εγκατάστασης συνδεδεμένης με το κτήριο θα παραμείνει προς όφελος του μισθίου χωρίς αξίωση του μισθωτή για αποζημίωση.

ΑΡΘΡΟ 18

Ο Δήμος κατά την διάρκεια της μίσθωσης μπορεί να κάνει για λογαριασμό του στο κτήριο συμπληρώσεις, μεταρρυθμίσεις και εξωραϊσμούς μη ευθυνόμενος έναντι του μισθωτή για αποζημίωση κατά το χρόνο αναστολής λειτουργίας του μισθίου, πλην του αναλογούντος μισθώματος για το χρόνο αναστολής της λειτουργίας του μισθίου.

ΑΡΘΡΟ 19

Ο μισθωτής υποχρεούται να έχει ανοικτό και σε λειτουργία το μίσθιο όλες τις επιτρεπόμενες ώρες και μέρες του έτους κατά τρόπο που να ανταποκρίνεται στο προορισμό του. Τόσο ο μισθωτής όσο και το απασχολούμενο προσωπικό (έμμισθο ή άμισθο) θα πρέπει να συμπεριφέρονται ευγενικά και με τρόπους στους πελάτες και να έχουν αξιοπρεπή εμφάνιση και επαγγελματική κατάρτιση. Ο Δήμος μπορεί και δικαιούται να ζητήσει άμεση απομάκρυνση από τους χώρους του μισθίου κάθε ατόμου που δεν ανταποκρίνεται στις απαιτήσεις λειτουργίας του.

ΑΡΘΡΟ 20

Ο τελευταίος πλειοδότης υποχρεούται μέσα σε δέκα μέρες από την κοινοποίηση σε αυτόν της απόφασης του Δημοτικού Συμβουλίου επί των πρακτικών της δημοπρασίας, να προσέλθει μετά του εγγυητή του για τη σύνταξη και υπογραφή της σύμβασης, διαφορετικά η εγγύηση που έχει κατατεθεί καταπίπτει υπέρ του Δήμου χωρίς δικαστική παρέμβαση, ενεργείται δε αναπλειστηριασμός σε βάρος αυτού και του εγγυητή του, ενεχομένων και των δύο για τη μικρότερη διαφορά του αποτελέσματος της δημοπρασίας από της προηγούμενης όμοια.

ΑΡΘΡΟ 21

Ο Δήμος δεν ευθύνεται έναντι του μισθωτού, ούτε υποχρεούται σε επιστροφή ή μείωση του μισθώματος ή και λύση της σύμβασης άνευ αποχρώντος λόγου.

ΑΡΘΡΟ 22

Η σύμβαση αυτή θεωρείται ότι έχει οριστικά καταρτισθεί μετά την έγκριση του αποτελέσματος της δημοπρασίας από τα αρμόδια όργανα.

ΑΡΘΡΟ 23

Ο μισθωτής υποχρεούται να διατηρεί την κατοχή του μισθίου, τις υπέρ αυτού δουλείες, τα όρια αυτού και γενικά το μίσθιο σε καλή κατάσταση και να προστατεύει αυτό από κάθε καταπάτηση, διαφορετικά ευθύνεται σε αποζημίωση επίσης υποχρεούται να διατηρεί & να συντηρεί τον εξωτερικό χώρο της πλατείας και της παιδικής χαράς ευπρεπή & καθαρό.

ΑΡΘΡΟ 24

Ο μισθωτής δεν υποχρεούται να καταβάλει μίσθωμα για χρονικό διάστημα ενός μήνα από την υπογραφή του συμφωνητικού. Ο χρόνος αυτός λογίζεται ως χρόνος επισκευής και βελτίωσης του κτιρίου. Αν όμως αυτές οι εργασίες ολοκληρωθούν σε χρόνο λιγότερο του ενός μήνα τότε η καταβολή του μισθώματος θα αρχίσει από την ημέρα περαιώσεως των εργασίων.

ΑΡΘΡΟ 25

Ο μισθωτής υποχρεούται όταν λήξει η σύμβαση να παραδώσει το μίσθιο στην κατάσταση που το παρέλαβε, διαφορετικά ευθύνεται σε αποζημίωση. Η παράδοση του μισθίου στον μισθωτή και η παραλαβή μετά την κατά οποιονδήποτε τρόπο λήξη της μίσθωσης γίνεται με πρωτόκολλο παράδοσης και παραλαβής.

ΑΡΘΡΟ 26

Ο τελευταίος πλειοδότης δεν αποκτά κανένα δικαίωμα προς αποζημίωση από τη μη έγκριση των πρακτικών της δημοπρασίας υπό του αρμοδίου οργάνου του δήμου ή της διοικητικής αρχής.

ΑΡΘΡΟ 27

Τα έξοδα των κηρυκείων, της σύνταξης της μισθωτηρίου σύμβασης και τα λοιπά έξοδα θα βαρύνουν τον μισθωτή.

ΑΡΘΡΟ 28

Περίληψη της διακήρυξης θα δημοσιευθεί στο πίνακα ανακοινώσεων του Δημοτικού Μεγάρου και σε μια ημερήσια τοπική εφημερίδα ενώ ολόκληρη η διακήρυξη θα αναρτηθεί στο διαδίκτυο κατά τις διατάξεις του Νόμου 3861/2010.

# Η απόφαση αυτή πήρε αύξοντα αριθμό 352/2011

**. . . . . . . .**

Μετά την εξάντληση των θεμάτων λύθηκε η σημερινή συνεδρίαση.

Κατόπιν συντάχθηκε το πρακτικό αυτό και υπογράφηκε όπως παρακάτω:

**Ο ΠΡΟΕΔΡΟΣ ΤΑ ΜΕΛΗ**

ΑΚΡΙΒΕΣ ΑΝΤΙΓΡΑΦΟ

Αμαλιάδα 27-12-2011

**Ο ΠΡΟΕΔΡΟΣ**

**Βασίλειος Ζαχαρόπουλος**